钦定古今图书集成/明伦汇编/官常典/第421卷 > 贾谊新书 > 王蕃
## 钦定古今图书集成/明伦汇编/官常典/第421卷 > 贾谊新书 > 王蕃

按：《三国吴志》本传：“蕃字永元，庐江人也。博览多闻，兼
通术艺。始为尚书郎，去官。孙休即位，与贺卲、薛莹、虞
汜俱为散骑中常侍，皆加驸马都尉，时论清之。遣使
至蜀，蜀人称焉。还为夏口监军。孙皓初，复入为常侍，
与万彧同官。彧与皓有旧，俗士挟侵，谓蕃自轻。又中
书丞陈声，皓之嬖臣，数谮毁蕃。蕃体气高亮，不能承”
颜顺旨，时或迕意，积以见责。甘露二年，丁忠使晋还，
皓大会群臣，蕃沈醉顿伏，皓疑而不悦，轝蕃出外。顷
之请还，酒亦不解。蕃性有威严，行止自若。皓大怒，呵
左右于殿下斩之。卫将军滕牧、征西将军留平请不
能得。丞相陆凯上疏曰：“常侍王蕃，黄中通理，知天知
物，处朝忠蹇，斯社稷之重镇，大吴之”龙逢也。昔事景
皇，纳言左右，景皇钦嘉，叹为异伦。而陛下忿其苦辞，
恶其直对，枭之殿堂，尸骸暴弃，郡内伤心，有识悲悼。
其痛蕃如此。蕃死时年三十九。皓徙蕃家属广州，二
弟著、延，皆作佳器。郭马起事，不为马用，见害。

按：注《江表传》曰：“皓用巫史之言，谓建业宫不利，乃西
巡武昌，仍有迁都之意，恐群臣不从，乃大请会赐将
吏，问蕃：射不主皮，为力不同科，其义云何？”蕃思维未
答，即于殿上斩蕃，出登来山，使亲近将跳蕃首，作虎
跳狼争咋啮之，头皆碎坏，欲以示威，使众不敢犯也。
此与本传不同。